618.100 - Lescha introductiva tar la legislaziun federala davart las persunas estras e davart ils fatgs d'asil (LItLEA)    618.100   Lescha introductiva tar la legislaziun federala davart las  persunas estras e davart ils fatgs d'asil (LItLEA)  dals 10-12-2008 (versiun dals 01-01-2022)  Il cussegl grond dal chantun Grischun1),  sa basond sin l'art. 31 da la constituziun chantunala2) e sin l'art. 124 al. 2 da la lescha  federala davart las persunas estras3), suenter avair gì invista da la missiva da la regenza dals 26 d'avust 20084),  concluda:  1. Cumpetenzas ed organisaziun  Art.  1 Delegaziun d'incumbensas 1 La regenza po delegar incumbensas executivas da la legislaziun davart las persunas  estras  e  davart  ils  fatgs  d'asil  ad  autoritads  communalas  u  federalas  sco  er  ad  ulteriuras terzas persunas, sche las premissas necessarias èn ademplidas.  Art.  2 Autoritad giudiziala 1 L'autoritad  giudiziala  per  las  mesiras  repressivas  da  la  legislaziun  davart  las   persunas estras e davart ils fatgs d'asil è la derschadra singula u il derschader singul  da la dretgira chantunala da mesiras repressivas. * 2 … *  Art.  3 Polizia chantunala 1 Per  incumbensa  dal  post  da  servetsch  cumpetent  u  da  l'autoritad  giudiziala  cumpetenta  fa  la  polizia  chantunala  scleriments,  interrogaziuns,  escortas  ed  arrestaziuns sco er perquisiziuns da persunas, da chaussas e da chasas.  1) PCG 2008/2009, 432 2) DG 110.100 3) CS 142.20 4) pagina 593  * tabellas da las modificaziuns a la fin dal relasch   1   https://www.gr-lex.gr.ch/data/110.100/rm http://db.clex.ch/link/Bund/142.20/rm   618.100    2 En enclegientscha u per incumbensa dal post da servetsch cumpetent exequescha  ella mesiras d'allontanament, expulsiuns e mesiras repressivas.  Art.  4 Vischnancas 1. obligaziun da recepziun  1 La regenza po obligar las vischnancas da recepir – a norma dal dumber da lur  populaziun  –  requirentas  e  requirents  d'asil,  persunas  ch'èn  admessas  provisoricamain sco er persunas cun in basegn da protecziun. 2 Il  chantun  po  manar  agens  centers  da  collocaziun  sco  er  atgnas  structuras  per   prestar l'agid d'urgenza. 3 Sche singulas vischnancas ston supportar grevezzas finanzialas smesiradas, perquai  ch'ellas  ston  procurar  per  la  collocaziun,  las  conceda  la  regenza  ina  gulivaziun  finanziala.  Art.  5 2. controlla davart las persunas estras 1 Las vischnancas mainan ina controlla davart las persunas estras. Ellas designeschan  l'autoritad  ch'è  cumpetenta  per  questa  incumbensa.  Sch'ellas  na fan  betg  quai,  è  cumpetenta la suprastanza communala.  Art.  5a * Procedura da multas disciplinaras tenor il dretg federal 1 Las  vischnancas  incasseschan  multas  disciplinaras,  sche  las  obligaziuns  d'annunziar l'arriv e la partenza vegnan violadas (art. 120 al. 1 lit. a LEst1)). 2 La polizia chantunala incassescha multas disciplinaras en cas da cuntravenziuns  cunter l'artitgel 120 alinea 1 literas b fin e LEst. 3 La procedura sa drizza tenor la lescha federala davart las multas disciplinaras2).  2. Obligaziuns e proceduras  Art.  6 Midadas d'adressa ed annunzias 1 Las persunas estras ston annunziar lur arriv e lur partenza a l'autoritad cumpetenta   da lur lieu da domicil. 2 Ina midada d'adressa entaifer il lieu da domicil sto vegnir annunziada a l'autoritad  cumpetenta entaifer 14 dis. *  Art.  7 Restituziun 1 Il  post  da  servetsch  cumpetent  dispona  che  las  persunas  che  han  fatg  ina  decleraziun  da  garanzia  en  il  rom da  la  procedura  d'entrada  d'ina  terza  persuna  stoppian restituir ils custs ch'èn resultads per il maun public.  1) CS 142.20 2) CS 741.03  2    http://db.clex.ch/link/Bund/741.03/rm http://db.clex.ch/link/Bund/142.20/rm    618.100   Art.  8 Controlla tras la media u tras il medi da confidenza 1 Las autoritads cumpetentas pon obligar persunas estras da sa suttametter ad ina  controlla tras la media u tras il medi da confidenza, sch'il stadi da sanadad ha ina  impurtanza tar l'applicaziun da la legislaziun davart las persunas estras e davart ils  fatgs d'asil. 2 Sche la controlla tras la media u tras il medi da confidenza vegn refusada, sto la  persuna estra purtar las consequenzas da la mancanza da la cumprova.  Art.  9 Obligaziun da dar infurmaziuns, dretg da prender invista da las actas 1 En connex cun proceduras dal dretg davart las persunas estras e davart ils fatgs  d'asil  èn  tut  las  autoritads  chantunalas  e  communalas  sco  er  las  patrunas  ed  ils   patruns obligads da dar infurmaziuns ed invista da las actas als posts da servetsch  cumpetents, sche quels dumondan quai. 2 La regenza fixescha, tge infurmaziuns e tge actas che las autoritads communalas e   chantunalas ston communitgar e trametter als posts da servetsch cumpetents senza  vegnir intimadas.  3. Integraziun  Art.  10 Promoziun 1 En il rom da las disposiziuns da la legislaziun davart las persunas estras e davart ils  fatgs  d'asil  promovan  il  chantun  e  las  vischnancas  l'integraziun  da  las  persunas  estras. 2 En il rom da lur pussaivladads promovan las patrunas ed ils patruns l'integraziun da   lur lavurantas estras e da lur lavurants esters. 3 Dals basegns da l'integraziun da dunnas, d'uffants e da giuvenils vegni tegnì quint  spezialmain.  Art.  11 Obligaziuns 1 Las persunas estras èn obligadas d'emprender ad enconuscher las cundiziuns da  viver e las relaziuns socialas indigenas, da respectar l'urden dal stadi da dretg ed ils  princips  democratics,  d'observar  l'urden  giuridic  svizzer,  d'emprender  ina  lingua  chantunala sco er da sa participar – en il rom da lur abilitads – a la vita economica. 2 Ellas ston procurar che lur conjugalas e che lur conjugals, che lur partenarias e che  lur  partenaris  registrads  sco  er  che  lur  uffants  survegnian  la  furmaziun  ch'è  necessaria  per  l'integraziun  e  per  l'egualitad  da  las  schanzas.  Plinavant  ston  las   persunas  estras  dar  la  pussaivladad ad  ellas  ed  ad  els  da sa  participar  a  la  vita   economica, sociala e culturala.   3     618.100    Art.  12 Cunvegnas d'integraziun 1 Tar la concessiun u tar la prolungaziun da permissiuns da dimora u da permissiuns  da dimora curta po il post da servetsch cumpetent concluder cunvegnas d'integraziun  cun las persunas estras tenor la lescha federala davart las persunas estras. 2 Entaifer lur champ da cumpetenza pon las autoritads chantunalas e communalas  concluder – tras obligaziuns legalas – cunvegnas d'integraziun pli extendidas cun las  persunas estras. 3 Sche questas obligaziuns na vegnan betg ademplidas senza motivs perstgisabels,  prendan  las  autoritads  mesiras  en  il  rom  da  la  basa  legala  da  lur  champ  da  cumpetenza.  Art.  13 Contribuziuns finanzialas 1 Tut tenor il basegn pajan il chantun e las vischnancas contribuziuns finanzialas a  projects ed a mesiras per l'integraziun persistenta da persunas estras che han ina  dimora durabla e legala en Svizra. 2 La  participaziun  da  las  vischnancas  als  custs  importa  50  pertschient  da  la  contribuziun chantunala e sa drizza tenor il  dumber d'abitantas e d'abitants da la   populaziun residenta permanenta. 3 Contribuziuns finanzialas a projects ed a mesiras d'integraziun vegnan per regla   concedidas mo, sch'igl è avant maun ina participaziun finanziala adequata da terzas  persunas. 4 Las  participantas  ed  ils  participants  da  projects  e  da  mesiras  d'integraziun  che  vegnan promovids dal stadi ston per regla pajar ina contribuziun adequata als custs. 5 Il chantun e las vischnancas pon concluder in cun l'auter u cun terzas persunas  cunvegnas da prestaziun per realisar projects e mesiras d'integraziun.  Art.  14 Pauschala d'integraziun 1 Cumpigliond  las  autoritads  chantunalas  e  communalas  pertutgadas  è  il  post  chantunal da contact per dumondas d'integraziun cumpetent per utilisar la pauschala  d'integraziun  da  la  confederaziun  per  emprimas  mesiras  sco  er  per  promover  l'acquisiziun  d'ina  lingua  chantunala  e  l'integraziun  da  fugitivas  e  da  fugitivs  renconuschids sco er da persunas ch'èn admessas provisoricamain.  Art.  15 Direcziun e coordinaziun 1 La  regenza  fixescha  ils  secturs  da  promoziun  e  la  direcziun  strategica  da  la  promoziun chantunala da l'integraziun. 2 Il post da servetsch cumpetent coordinescha ils projects e las mesiras d'integraziun.  Las autoritads chantunalas e las vischnancas al ston consultar, sch'ellas planiseschan  mesiras ch'èn relevantas per l'integraziun. 3 Per il post da servetsch chantunal cumpetent designeschan las vischnancas in post  da contact per dumondas d'integraziun.  4       618.100   Art.  16 Infurmaziun 1 Il  post  da  servetsch  cumpetent  garantescha  che  l'obligaziun  d'infurmaziun  dal  chantun  e  da las  vischnancas tenor  il  dretg federal  vegnia  ademplida envers  las  persunas estras sco er envers la publicitad. 2 El  è  responsabel  per  barattar  infurmaziuns ed experientschas cun las  autoritads  chantunalas ch'èn pertutgadas da dumondas da migraziun sco er cun las vischnancas.  4. Mesiras repressivas en il dretg da persunas estras  Art.  17 Relaziuns midadas 1 Il post da servetsch cumpetent abolescha las mesiras repressivas, e quai d'uffizi u  sin  dumonda  da  la  persuna estra,  u  las  adatta  a  las  relaziuns  midadas,  sche las   premissas per ordinar ina mesira che privescha da la libertad u che restrenscha la  libertad sa midan u scrodan.  Art.  18 Tractativa per controllar l'arrest 1. translaziun  1 Sche quai è necessari, engascha l'autoritad giudiziala ina interpreta u in interpret,   per che la tractativa possia vegnir translatada en ina lingua che la persuna arrestada  chapescha.  Art.  19 2. assistenza giuridica 1 La persuna arrestada ha il dretg da consultar in'assistenza giuridica privata. 2 L'autoritad giudiziala nominescha in'assistenza giuridica uffiziala per la persuna  arrestada,  sch'ella  è  basegnusa,  sch'i  dat difficultads giuridicas  u effectivas,  sche  l'arrest  effectiv  u  pronunzià  dura  passa  3 mais  e  sch'ella  giavischa  in'assistenza  giuridica. 3 Avant la tractativa infurmescha il post da servetsch cumpetent la persuna arrestada   davart las pussaivladads da consultar in'assistenza giuridica.  Art.  20 3. obligaziun da sa participar, maxima uffiziala 1 La  persuna  arrestada  è  obligada  da  sa  participar  a  la  tractativa  per  controllar  l'arrest. 2 En la procedura per controllar l'arrest vala la maxima uffiziala.  Art.  21 4. decisiun e communicaziun da la sentenzia 1 L'autoritad giudiziala decida per regla immediatamain suenter la tractativa a bucca. 2 Sche  pussaivel  vegn  la  decisiun  communitgada  immediatamain  a  bucca  e  consegnada posteriuramain en scrit,  e  quai  cun ina motivaziun ed en ina lingua  uffiziala.   5     618.100    3 En  la  decisiun  stoi  vegnir  fatg  attent  al  dretg  ed  a  las  premissas  per  far  ina   dumonda da vegnir relaschà or da l'arrest.  Art.  21a * 5. recurs 1 Cunter  decisiuns  da  l'autoritad  giudiziala  poi  vegnir  fatg  recurs  tar  la  dretgira   chantunala. 2 Per la procedura valan las disposiziuns davart il recurs penal confurm al senn.  Art.  22 Prolungaziun da l'arrest d'expulsiun 1 Sche  l'expulsiun  na  po  betg  vegnir  fatga  entaifer  la  durada  d'arrest  permessa,   inoltrescha il post da servetsch cumpetent ina dumonda a l'autoritad giudiziala per  prolungar l'arrest, e quai 5 dis da lavur avant la fin da l'arrest.  Art.  23 Prolungaziun da l'arrest pervia d'insubordinaziun 1 Sche la persuna arrestada n'è vinavant betg pronta d'ademplir sia obligaziun da  cooperar sco er da partir da la Svizra, inoltrescha il post da servetsch cumpetent ina   dumonda a l'autoritad giudiziala per prolungar l'arrest, e quai 5 dis da lavur avant la   fin da l'arrest.  Art.  24 Dumonda da vegnir relaschà or da l'arrest 1 Dumondas  da  vegnir  relaschà  or  da  l'arrest  ston  vegnir  inoltradas  al  post  da  servetsch cumpetent. Quel trametta la dumonda sco er sia posiziun entaifer 3 dis da   lavur a l'autoritad giudiziala per la laschar decider. 2 Per la procedura vegnan applitgads ils artitgels 18 fin 21a da questa lescha confurm  al senn. *  Art.  25 Fatgs disciplinars 1 Cuntravenziuns  da  la  persuna  arrestada  cunter  l'urden  da  la  praschun e  cunter  ordinaziuns  dals  organs  da  la  praschun  en  il  cas  singul  vegnan  chastiadas  cun  mesiras disciplinaras. 2 Il  post  da  servetsch  ch'è  cumpetent  per  l'execuziun  da  l'arrest  po  disponer  las  suandantas mesiras disciplinaras: 1. reprimanda en scrit u a bucca; 2. restricziun u privaziun dal dretg da disponer davart meds finanzials; 3. transferiment en in'autra cella u en in'autra partiziun; 4. restricziun u privaziun dal dretg da retrair cudeschs u gasettas sco er dal dretg   da tadlar radio e da guardar televisiun; 5. restricziun u privaziun dal dretg da survegnir visitas e dal contact per telefon; 6. serrar en en la cella fin maximalmain 10 dis; 7. * arrest fin 14 dis.  6       618.100   3 Igl è admissibel d'ordinar pliras mesiras disciplinaras a medem temp. La mesira da   serrar en en la cella e la mesira da l'arrest na dastgan betg vegnir ordinadas a medem   temp.  Art.  26 Custs per la partenza da la Svizra e custs d'execuziun, promoziun dal  return  1 La persuna estra sto per regla surpigliar sezza tut ils custs per la partenza da la   Svizra sco er tut ils custs d'execuziun. 2 Per promover il return po il post da servetsch cumpetent pajar in agid unic per il   return en l'autezza da maximalmain 3000 francs ad ina persuna estra ch'è obligada  da  bandunar  la  Svizra.  Exclusas  da  quest  agid  per  il  return  èn  persunas  che  survegnan prestaziuns d'agid per il return tenor la lescha d'asil1). 3 In dretg da survegnir l'agid chantunal per il return n'exista betg. En la procedura da  decisiun n'ha la persuna estra betg la posiziun d'ina partida.  5. Giurisdicziun  5.1. GIURISDICZIUN ADMINISTRATIVA  Art.  27 Prescripziuns da procedura 1 Uschenavant  che  questa  lescha  na  cuntegna  naginas  prescripziuns  spezialas,  vegnan  applitgadas  las  disposiziuns  da  la  lescha  davart  la  giurisdicziun  administrativa2) confurm al senn.  Art.  28 Meds legals 1 Cunter  l'ordinaziun  da  l'obligaziun  d'annunzia  sco  er  cunter  l'ordinaziun  da  l'assegnaziun d'in lieu da dimora u d'in scumond d'entrar en in tschert territori po la   persuna estra far recurs entaifer 10 dis tar l'autoritad giudiziala. 2 L'autoritad giudiziala n'è betg liada vi da las pretensiuns che vegnan fatgas en il   recurs.  1) CS 142.31 2) DG 370.100   7   https://www.gr-lex.gr.ch/data/370.100/rm http://db.clex.ch/link/Bund/142.31/rm   618.100    5.2. GIURISDICZIUN PENALA  Art.  29 Obligaziun da denunzia 1 Las collavuraturas ed ils collavuraturs da las autoritads communalas e chantunalas  èn  obligads  da  far  ina  denunzia  penala,  sch'ellas  e  sch'els  vegnan  a  savair  da  cuntravenziuns cunter prescripziuns da la legislaziun davart  las persunas estras e   davart ils fatgs d'asil, durant ch'ellas e ch'els exequeschan la legislaziun davart las  persunas estras e davart ils fatgs d'asil.  Art.  30 Disposiziuns penalas 1 Cuntravenziuns cunter questa lescha e cunter sias disposiziuns executivas1) vegnan  chastiadas cun ina multa fin 2000 francs.  6. Disposiziuns finalas  Art.  31 Midada da relaschs2)  Art.  32 Dretg transitoric 1 Proceduras pendentas vegnan manadas vinavant tenor il dretg vertent, e quai er  suenter che questa lescha è entrada en vigur. 2 La procedura da meds legals sa drizza tenor il nov dretg, sch'il termin per il med  legal n'è betg anc scadì il mument ch'il nov dretg entra en vigur.  Art.  33 Referendum, entrada en vigur 1 Questa lescha è suttamessa al referendum facultativ3).  2 La regenza fixescha il termin da l'entrada en vigur4) da questa lescha.  1) DG 618.120 2) Las midadas dal dretg vertent na vegnan betg inditgadas. 3) Il termin da referendum è scadì ils 18 da mars 2009. Entaifer quest termin n'èn vegnids   inoltrads nagins referendums. 4) Messa en vigur cun CR dals 30 da zercladur 2009 per il 1. d'avust 2009.  8    https://www.gr-lex.gr.ch/data/618.120/rm    618.100   Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 10-12-2008 01-08-2009 relasch emprima versiun - 15-06-2010 01-12-2010 Art. 6 al. 2 midada - 16-06-2010 01-01-2011 Art. 2 al. 1 midada - 16-06-2010 01-01-2011 Art. 2 al. 2 aboliziun - 16-06-2010 01-01-2011 Art. 21a integraziun - 16-06-2010 01-01-2011 Art. 24 al. 2 midada - 31-08-2018 01-01-2020 Art. 5a integraziun 2019-029 27-08-2021 01-01-2022 Art. 25 al. 2, 7. midada 2021-049   9     618.100    Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 10-12-2008 01-08-2009 emprima versiun - Art. 2 al. 1 16-06-2010 01-01-2011 midada - Art. 2 al. 2 16-06-2010 01-01-2011 aboliziun - Art. 5a 31-08-2018 01-01-2020 integraziun 2019-029 Art. 6 al. 2 15-06-2010 01-12-2010 midada - Art. 21a 16-06-2010 01-01-2011 integraziun - Art. 24 al. 2 16-06-2010 01-01-2011 midada - Art. 25 al. 2, 7. 27-08-2021 01-01-2022 midada 2021-049  10     	1. Cumpetenzas ed organisaziun 	Art. 1 Delegaziun d'incumbensas 	Art. 2 Autoritad giudiziala 	Art. 3 Polizia chantunala 	Art. 4 Vischnancas 1. obligaziun da recepziun 	Art. 5 2. controlla davart las persunas estras 	Art. 5a * Procedura da multas disciplinaras tenor il dretg federal  	2. Obligaziuns e proceduras 	Art. 6 Midadas d'adressa ed annunzias 	Art. 7 Restituziun 	Art. 8 Controlla tras la media u tras il medi da confidenza 	Art. 9 Obligaziun da dar infurmaziuns, dretg da prender invista da las actas  	3. Integraziun 	Art. 10 Promoziun 	Art. 11 Obligaziuns 	Art. 12 Cunvegnas d'integraziun 	Art. 13 Contribuziuns finanzialas 	Art. 14 Pauschala d'integraziun 	Art. 15 Direcziun e coordinaziun 	Art. 16 Infurmaziun  	4. Mesiras repressivas en il dretg da persunas estras 	Art. 17 Relaziuns midadas 	Art. 18 Tractativa per controllar l'arrest 1. translaziun 	Art. 19 2. assistenza giuridica 	Art. 20 3. obligaziun da sa participar, maxima uffiziala 	Art. 21 4. decisiun e communicaziun da la sentenzia 	Art. 21a * 5. recurs 	Art. 22 Prolungaziun da l'arrest d'expulsiun 	Art. 23 Prolungaziun da l'arrest pervia d'insubordinaziun 	Art. 24 Dumonda da vegnir relaschà or da l'arrest 	Art. 25 Fatgs disciplinars 	Art. 26 Custs per la partenza da la Svizra e custs d'execuziun, promoziun dal return  	5. Giurisdicziun 	5.1. Giurisdicziun administrativa 	Art. 27 Prescripziuns da procedura 	Art. 28 Meds legals  	5.2. Giurisdicziun penala 	Art. 29 Obligaziun da denunzia 	Art. 30 Disposiziuns penalas   	6. Disposiziuns finalas 	Art. 31 Midada da relaschs) 	Art. 32 Dretg transitoric 	Art. 33 Referendum, entrada en vigur   		2021-12-23T16:43:00+0100 	"7001 Chur" 	"Gesetzessammlung Kanton Graubünden"